২০১৫ সালে উজ্জ্বল চট্টোপাধ্যায়ের স্ক্রিপ্টে নিজের দলের জন্য 'দাদাঠাকুর' নাটকটি পরিচালনা করেন দুলাল। তখন কয়েকটি শোয়ে শরৎপন্ডিত অর্থাৎ দা-ঠাকুরের ভূমিকায় অভিনয় করেন রজত গঙ্গোপাধ্যায়। সেই নাটকই এবার ডিজাইন, গান ইত্যাদিতে সামান্য পরিবর্তন ঘটিয়ে ফের মঞ্চে আনছেন দুলাল। আর এবারের অন্যতম আকর্ষণ চরিত্রটিতে অভিনয় করবেন তিনি নিজেই। দুলাল বলেন, 'দাদাঠাকুরের জীবন এত বর্ণময় যে তাকে, সোয়া দু'ঘণ্টায় স্টেজে তুলে ধরা খুব কঠিন। তবু মেরুদন্ড সোজা রাখা বিরল ব্যক্তিত্বটিকে আজকের বাঙালির মধ্যে আরও ছড়িয়ে দেওয়াও খুব জরুরি। বেশ কয়েকটা গানও রাখা হয়েছে তাঁর।' যোজকের একাদশতম জন্মদিনে ১৮ আগস্ট অ্যাকাডেমিতে 'দাদাঠাকুর' দেখা যাবে। একই উপলক্ষ্যে 'আবিষ্কার' নাটকেও অভিনয় করবেন তিনি ১৬ আগস্ট, গিরিশ মঞ্চে।